December | 2020 | penpunt
Jan Vermeulen word in 2020 weereens bekroon, hierdie keer as naaswenner van die 2019 Lapa Jeugromankompetisie. Hierdie sukses volg op wenboeke in 2015 en 2017. Hy is 'n uitstekende en veelsydige skrywer wat ook 'n rits rillers op sy kerfstok het.
Baster vertel enersyds die verhaal van Karel "Hond" Zimmerman, 'n tienerseun wat met honde kan praat, en andersyds beskryf dit die lewe van Hêppie, of dan Baster, soos Karel hom herdoop het. Dit is egter die tema van hondegevegte waarmee die verhaal open, wat my dadelik ontstel het. Teen hoofstuk vier het die wreedheid teenoor Hêppie my laat halt roep, hoé nuuskierig ek ookal was om te sien hoe Karel en Baster bymekaar gaan uitkom, en al is ek oortuig dat dit 'n uitstekende verhaal gaan wees.
Ek sit nooit graag 'n boek neer nie, veral nie een deur 'n skrywer van hierdie kaliber nie, maar ek het duidelik nie die stamina vir hierdie storielyn nie. Ek gaan ter wille van my eie gemoedsrus, hierdie een by my laat verbygaan. As jy kans sien, dit is by Lapa beskikbaar as papierboek, bestel hier
Prins van Margaux se hart
Tosca de Villiers is 'n onafhanklike uitgewer/skrywer met heelwat skryfervaring, onder andere meer as twintig kortverhale en drie vorige boeke. Prins van Margaux se hart vertel die verhaal van Margaux, aan die vooraand van 'n gans nuwe seisoen in haar lewe. Sy het 'n verlowing en top 'n korporatiewe loopbaan prysgegee vir die geleentheid om aan die École des Beaux-Arts kunsskool in Parys, 'n reeks meestersklasse by te woon.
'n Onvoorsiene vertraging van haar visum veroorsaak dat sy die eerste nag van haar nuwe lewe deurbring saam met Dawid Malan, in plaas van op 'n vliegtuig na Parys. Dit verander die koers van haar toekomsplanne, hoewel sy verbete weerstand bied. Van die sogenaamde uitgestelde begeerte wat kenmerkend is van romanses, is daar geen sprake nie. Die verhouding is van meets af aan vurig en die skrywer skroom nie om eksplisiete liefdestonele te skryf nie.
Die feit dat die skrywer eerstehandse kennis het van Frankryk, blyk duidelik uit die wyse waarop die leser die land ervaar deur die oë van Margaux. Ook die kunste, wynbou en fynproewerkosse word ongedwonge aangebied as agtergrond waarteen die romantiese verhaal afspeel.
Taalkundig is die boek goed versorg, sonder die blatante gebreke waaraan selfpublikasie dikwels mank gaan. Dit is slegs as Kindle uitgawe beskikbaar, gratis vir KindleUnlimited intekenaars, of bestel by Amazon
Nog 'n Romanza Nostalgie
Didi Potgieter is veral bekend as skrywer van die baie gewilde en lywige Romanzareeks oor die Parkers. Verder het sy 'n tweeluik op haar kerfstok en drie alleenstaande Romanzas, waarvan twee in die Nostalgie versamelreeks opgeneem is.
Leer my liefhê was die skrywer se heel eerste Romanza. Sy het haarself van meets af aan in die genre gevestig met al die nodige elemente van 'n suksesvolle romanse. Daar is volop vlinders en ander lyflike aantrekkingskrag, konflik tussen die hoofkarakters, 'n goeie kwota verkeerde aannames en misverstande. En natuurlik 'n knaende antagonis wat graag die professor vir haarself wil kaap.
In Hoe om 'n hart te wen, is daar twee interessante hoofkarakters wat beide goed ontwikkel word deur die loop van die verhaal. Hulle word gekonfronteer met pynlike persoonlike issues wat hulle moet aanspreek, terwyl hulle 'n gemeenskaplike doel najaag wat onvoorsiene gevolge vir hulle inhou.
Hierdie lekkerleesbundel kan direk by Lapa bestel word, by onderstaande skakel:
Ook a E-Boek beskikbaar
I see a LION is 'n oulike Engelse prenteboek vir kleuters, geskryf deur Elaine Macdonald. Dit is besonder kunstig geillustreer deur Vanessa Mearns.
Die teks is in rymformaat wat lekker lees, en daar word heerlik gespeel met kleur. Nie alleen is die bladsye 'n fees in volkleur nie, kleur word ook in die lettertipe geïnkorporeer.
'n "Groen trui" word in groen gedruk, en pienk en wit word afgewissel om 'n hoed se kolle te illustreer. Dit bied gawe geleentheid om kleure by die kleintjies in te skerp.
'n Wye verskeidenheid diere is rolspelers, almal geklee vir die komende winter. Dit gee dus ruim geleentheid om te leer van kledingstukke seisoene en verskillende diere.
Hierdie boekie is teen afslag beskikbaar by Graffiti boeke. Bestel hier
Uitgegee deur Struik Children, 'n druknaam van Penguinrandomhouse SA
Peppa and a Penguin
Two lovely board books for little ones, excellent gift ideas, are on the shelves.
Peppa Pig needs no introduction whatsoever. In fact, the Ladybird Books series already sports eighteen earlier titles.
Peppa and three friends are practising for Mr Potato's Super Fantastic Dance Competition, and even Mummy and Daddy Pig has to shown their moves. George gets to do a dinosaur dance.
The lovely colourful and sturdy board book should withstand hours of handling and provide good entertainment.
Order from Graffiti books at a good discount
DK books has just published the fourth in the Pop-Up Peekaboo series. This time it stars Polly Penguin and her search for Charlie Chick. The story is told in pleasing rhyme format. Written by Clare Lloyd, with exquisite design and illustrations by Rachael Hare.
I am impressed by the detail of the multi-dimensional pop-ups. Very often pop-ups do not last more than a couple of lifts, but this looks promising, as it is a reasonably thick carton and the flaps and pages are made of good quality board.
Order from Graffiti Books at 10% discount
Bak dit self vir baba
Koester jy dalk 'n nuwejaarsvoorneme om kunstige bakwerk baas te raak? Of is daar 'n baba op pad in jou familie- of vriendekring? Dan is hierdie nuwe boek uit Lapa se stal 'n ideale opsie.
Bak dit self is 'n pragboek deur Marlene Schoeman, en boonop so prakties sal dit dalk selfs 'n leek soos myself, mag inspireer om my hand te waag aan die skeppings.
Wenke, materiale en tegnieke maak dit moontlik vir die minder ervare bakker om wondermooi koeke te skep. Die fokus is op koeke vir verskillende baba-geleenthede. Eerstens is daar die algemene resepte vir groot koeke, kolwyntjies, stokkies, versiersels, strope en vulsels. Dan volg koeke vir die aankondiging van die geslag, die ooievaarstee, die doop, verjaarsdae en selfs morskoeke, wat deesdae groot byval vind vir verjaarsdagpartytjies. In elke instansie word die voorbereiding, aanwysings, wenke en variasies volledig gelys.
Sou die interessante koeke steeds intimiderend lyk, sal die basiese resepte volop opsies bied vir heerlike gebak, want dit is heel gebruikersvriendelik. Die kleurfoto's is uitstaande, en die formaat, met volkleur glansbladsye, maak dit 'n lieflike geskenk of 'n volwaardige toevoeging tot die resepteboekrak van bak-en-brou entoesiaste.
Volg die skakel hier onder om te bestel
Dit grens vir my byna aan heiligskennis om 'n woord te rep nadat Dalene Matthee haar woorde klaar geweef het. Hierdie vierde bosroman het oorspronklik in 2003 verskyn, en meer onlangs, in 2020, die nuwe filmweergawe, wat reeds die derde sagtebanduitgawe is. Ek het die rolprent gaan kyk en direk daarna het ek die filmuitgawe gelees. Ek is opnuut verstom oor die diepe insig waarmee die skrywer die bosmense, die armoede, die tyd vlak voor die Tweede wêreldoorlog, vir ons toeganklik maak.
Frases soos "Armoede hang soos 'n slegte reuk in die lug" (bl 25) en "Agtertoe lyk altyd beter, dis vorentoe waar die pad lyk of hy wil opraak," (bl 158) bly my by, selfs nadat ek die boek toegemaak het.
Die storie van Karoliena Kapp en Johannes Stander is bittersoet. Albei is kinders van die bos, maar sy voel haarself verplig om 'n verskil te maak aldaar, ten koste van 'n gemaklike lewe wat hy haar aanbied op die dorp. Johannes, daarteenoor, sou eers vrede maak met die bos en homself, nadat hy veel verloor het.
Dalene Matthee het haar plek onder ons voorste Afrikaanse skrywers deeglik verdien. Met min woorde kan sy haar karakters en plek so volledig skets dat mens dit byna aan jou lyf kan voel.
Ek het gevoel dat die rolprentweergawe wel die essensie van die verhaal vasvang, hoewel van die klein detail ietwat verskil, en dit uiteraard nie so omvangryk soos die boek kan wees nie. Met die lees van die boek, kon ek heeltemal identifiseer met die akteurs wat gekies is. Hierdie roman gaan beslis op my rak bly saam met die ander bosboeke en eendag weer gelees word.
Nicole en Appelliefie
Nuut uit die Pan Macmillanstal, ontmoet vir Nicole en haar troetelgansie, Appelliefie, deur gewilde skrywer, Wendy Maartens. .
Die eerste in die reeks is Die heel beste geskenk. Nicole en haar pappa het in 'n nuwe huis ingetrek, vlak voor haar verjaarsdag. Sy is hartseer omdat die gewone partytjie in haar ou woonbuurt nie gaan gebeur nie. Die dood van haar mamma en die verlies van die bekende, word sensitief oorgedra aan die jong lesertjies van 6-9 jaar.
Nicole se verjaarsdag word 'n dag wat sy nie gou sal vergeet nie, want sy kry 'n wonderlike geskenk in die vorm van 'n beseerde gansie, wat die geleentheid skep om dierbare mense uit die nuwe omgewing te leer ken.
Ten spyte van al die nuwe vriende in die buurt, het Nicole 'n behoefte aan 'n maat van haar eie ouderdom. Haar hartewens word vervul wanneer Gogo se blinde kleindogter kom kuier vir die vakansie. Die nuwe maat vertel ook hoe maklik 'n groot projek, soos 'n dam vir die gansie, aangepak kan word met samewerking en beplanning.
Die illustrasies van Yolandi Prins laat mens behoorlik twee maal kyk vanweë die besondere detail. Die lekker groot lettertipe gaan dit maklik maak vir outjies wat self langer stories begin lees. Die twee oulike boekies is ideale items vir vanjaar se kerskouse.
Jakkals en wolf is terug op die rakke
Die konstante onderonsies tussen die geslepe Jakkals en goedgelowige Wolf, is onlosmaaklik deel van Afrikaanse volksverhale. In 2011 het bobaas-storieverteller Pieter W. Grobbelaar drie en vyftig van hierdie klassieke stories neergepen, en is dit uitgegee deur Human & Rosseau.
Dit is uitstekende nuus dat, so kort voor Kersfees, die tweede uitgawe nou beskikbaar is in samewerking met CNA. Dit is 'n pragproduk met lekker groot glansbladsye en gemaklike lettertipe. Die illustrasies deur Séan Verster het ongelooflike detail. Jakkals se slinksheid spreek alte duidelik uit die volkleur sketse.
Hierdie tydlose verhale sal nie net die jongklomp wat intussen die lesersmark betree het, fassineer nie, maar sorg vir 'n deeglike skoot nostalgie vir die grootmense wat van kleins af bekend is met Jakkals se streke en Wolf se beproewinge. Daar is ook heelwat ander rolspelers wat sorg vir afwisseling, soos Boer, Leeu, Krokodil, Hond en Grooteet, die luislang.
Luister na 'n voorlesing van Die rondekop-gedierte, deur Johann Nel
'n Volledige luisterboek is beskikbaar op Audible, by hierdie skakel
Jakkals en Wolf is eksklusief beskikbaar by CNA tot 1 Mei 2021, en is 'n lekker toevoeging tot enige boekrak. Bestel hier.
Alma Carstens was een van die eerste Romanzaskrywers wat my aandag getrek het toe ek met hierdie druknaam van Lapa Uitgewers te doene gekry het. Die rits suksesvolle romanses wat sy die lig laat sien het, het vir haar 'n plek verseker in die Romanza Nostalgie versamelreeks. Twee van haar eerste Romanzas is opgeneem in dié bundel met die guitige buiteblad.
'n Nuwe bruidegom speel grootliks af in Kenia, waar die skrywer self gewoon het. Die besonderhede van plek is dus heeltemal geloofwaardig. 'n Uitstaande element van die karakterisering is die demonstrasie van hoé maklik dit is om 'n persoon heeltemal verkeerd op te som, en van hoé blind 'n mens kan wees vir dit wat reg voor jou oë is.
Verlore jare is een van daardie stories wat jou laat vergeet van hoe laat dit is terwyl jy lees. Ek het voorsien hoe sekere aspekte gaan uitspeel, maar daar was tog 'n paar aspekte in die ontknoping wat verras het. Ek gaan niks verklap nie!
Selfs as jy nie die Nostalgiebundels versamel nie, kan jy hierdie een gerus aanskaf. Dit gaan heerlike vakansieleesstof uitmaak.